Ja, siger foreningen Sex og Samfund, der vil have emnet ind som et tema i de pædagogiske læreplaner. Nej, siger forskere.

Der mangler der fokus på børns seksualitet i danske børnehaver, mener organisationen Sex og Samfund.

Det skriver Politiken mandag.

To ud af tre pædagoger og ledere i børnehaver arbejder ikke målrettet med indsatser i deres institutioner, der kan fremme børns trivsel i forhold til seksualitet, viser nye tal.

Sex og Samfund offentliggør i dag en kortlægning af børnehavers håndtering af børns seksualitet. I undersøgelsen, der rummer besvarelser fra 337 ledere og pædagoger i et landsdækkende udsnit af de kommunale børnehaver, svarer tre ud af fire desuden, at de pædagogiske læreplaner i deres institutioner ikke rummer målsætninger om børns seksualitet.

Og det bør der laves om på, mener Sex og Samfund, der derfor anbefaler, at børns seksualitet skrives ind som et centralt fastsat tema i Børne- og Socialministeriets regler om pædagogiske læreplaner for dagtilbud for de 3-6-årige, skriver Politiken.

Forskere er uenige

Som det er i dag, starter den obligatoriske læring om seksualitet i skolerne. Det er den læring, som Sex og Samfund ønsker at starte op på et tidligere tidspunkt i børnenes liv.

Derfor bør de pædagogiske læreplaner i børnehaver fremover have læringsmål for, hvad børnehavebørnene skal lære om emnet, og angivelser af, hvordan børnehaven har tænkt sig at gribe det an.

- Børn fødes med en seksualitet, som udvikler sig gennem livet. De har en naturlig nysgerrighed på kroppen. Vi mener, at en tidlig indsats vil hjælpe børn til at skabe trivsel og udvikle gode relationer – herunder også seksuelle relationer – senere i livet, siger Morten Emmerik Wøldike, som er national projektleder i Sex og Samfund, til Politiken.

Men flere forskere er uenige i forslaget, deriblandt Else-Marie Buch Leander fra forskergruppen Paradox på Aarhus Universitet:

- Læreplaner med læringsmål om børns seksualitet er at træde ind på børnenes banehalvdel. Det vil ganske enkelt være anmassende. Børn har også ret til et privatliv. I stedet handler det om at klæde pædagogerne på med objektiv viden, så de fordomsfrit kan møde de børn, der selv opsøger viden. Og at arbejde for rummelighed i daginstitutionerne, så børnene på egne præmisser kan lege de doktorlege, som børn gør i den alder, og som i sig selv er en glimrende erfaringsdannelse. Det er mest af alt fred og ro til det, børn i dag har brug for, siger hun til Politiken.